施華宴客罪魁禍首 1個曼城球迷變公敵
2024年04月18日 14:00
東網電視
更多新聞短片
貝拿度施華被自己球迷拖累。
曼城喺歐聯8強互射12碼出局,宴客嘅貝拿度施華慘成罪人,不過唔少人認為真正罪魁禍首,其實係一名「玩嘢」嘅曼城球迷,佢因為霸住個波唔肯交還,令貝拿度施華操刀前呆等40秒,影響佢射門質素,而該「玩嘢球迷」就成為全球曼城粉絲聲討目標。
曼城喺第1輪12碼本來領先,莫迪歷射失後輪到貝拿度施華操刀,莫迪歷返中圈前一腳將個波抽上看台,不過一位着住曼城波衫嘅球迷,唔知點解一直唔肯交返個波出嚟,貝拿度施華等待期間攤大雙手表現唔耐煩,球證亦曾要求拎第2個波出嚟,擾攘咗近40秒先拎返個波嚟射,結果貝拿度施華射中間被盧連接實。
以貝拿度施華嘅技術,呢球12碼處理明顯水準之下,為英國電視台評述嘅尼史葛表示:「呢件事會令施華分心同失去節奏,你平時會練12碼嘅規律、技術同助跑,但個波去咗看台真係冇得準備。」里奧費迪南亦附和:「40秒聽落唔係好耐,但身處嗰個環境其實係好長時間,你會諗要唔要改變射法?改變角度?最後佢射出一個冇力嘅波。」
賽後網上大批曼城球迷聲討該名「玩嘢球迷」,直指佢係曼城歐聯出局嘅罪魁禍首。